আকাশপথে দুর্ভেদ্য ভারত! ফের ভূপাতিত ৫০-এর বেশি পাক ড্রোন

ওয়েব ডেস্ক: বৃহস্পতিবার গভীর রাতেও ফের ড্রোন হামলার (Drone Attack) চেষ্টা চালায় পাকিস্তান (Pakistan)। তবে ভারতের মাটিতে আঘাত হানতে পারেনি একটিও। সূত্রের খবর, গত রাতে রাজস্থানের (Rajasthan) শ্রীগঙ্গানগরে পাকিস্তানের তরফে ড্রোনের মাধ্যমে হামলার চেষ্টা হয়। তবে ভারতীয় সেনার (Indian Army) তৎপরতায় পাক সেনার সেই চেষ্টা সম্পূর্ণ ভেস্তে যায়। তড়িঘড়ি প্রতিরোধমূলক ব্যবস্থা নিয়ে শত্রুপক্ষের ড্রোনকে মাটিতে নামাতে সফল হন জওয়ানরা।

তবে এখানেই থামেনি পাকিস্তান। ভারতের তিন বাহিনীর যৌথ অভিযানে পাকিস্তানের একাধিক গুরুত্বপূর্ণ স্থাপনায় পালটা হামলা চালানো হয় বলেও জানা গিয়েছে। সূত্রের খবর, এর ফলে লাহোর, করাচি, রাওয়ালপিণ্ডি-সহ মোট ১৬টি শহরে ব্যাপক ক্ষয়ক্ষতি হয়েছে।

আরও পড়ুন: ভারতের প্রত্যাঘাত, পাক সেনাকর্তারা পালাচ্ছেন বিদেশে!

এছাড়া, সীমান্তপারে জঙ্গি অনুপ্রবেশের চেষ্টাও চলে একই রাতে। জম্মু-কাশ্মীরের সাম্বা সেক্টরে গভীর রাতে সীমান্ত পেরিয়ে ঢোকার চেষ্টা করে প্রায় ১২ জন পাক জঙ্গি। বিএসএফ-এর তৎপরতায় গুলি বিনিময়ে ৭ জন জইশ-ই-মহম্মদ জঙ্গিকে নিকেশ করা হয়। পুঞ্চ সেক্টরে নিয়ন্ত্রণরেখা বরাবর রাতভর গোলাবর্ষণ চালায় পাকিস্তান সেনা। ভারতের পালটা প্রত্যাঘাতে বিপর্যস্ত হয়ে পড়ে পাকিস্তানি সেনা শিবিরগুলিও।

ভারতের কড়া জবাবের প্রভাবে পাকিস্তানে বাড়ছে আতঙ্ক। এই পরিস্থিতির মাঝেই পাকিস্তান সরকার সিদ্ধান্ত নেয়, পাকিস্তান সুপার লিগ-এর বাকি ম্যাচগুলি দেশ থেকে সরিয়ে সংযুক্ত আরব আমিরশাহিতে স্থানান্তরিত করবে। রাওয়ালপিণ্ডি, মুলতান এবং লাহোরে নির্ধারিত ম্যাচগুলি এখন সংযুক্ত আরব আমিরশাহিতে অনুষ্ঠিত হবে।